Առաջին իսկ րոպեներից շատ ակտիվ էր առաջ քաշված Արթուր Սարկիսովը, որը խաղում էր կենտրոնում: Բայց մեր թիմի ելույթներին հետեւողները լավ գիտեն, որ Արթուրը արդյունավետ է հատկապես աջ եզրում եւ, մասնավորապես, փոխարինման մտնելիս: Բանն այն է, որ Սարկիսովը մեկնարկային լավ արագություն ունի ու մրցակցի հոգնած պաշտպանների ֆոնին կարողանում է սրել խաղը եզրում եւ ճեղքումներով հարվածի դուրս բերել ընկերներին: Փոքրամարմին խաղացողը մի քանի անգամ սղոցեց ղազախ պաշտպանների նյարդերը, սակայն դրվագներից մեկում, չգիտես ինչու, մրցավարը սիմուլյացիայի հիմքով նրան դեղին քարտ ցույց տվեց, այնինչ Արթուրին իսկապես վայր գցեցին: Սարկիսովն, այո, աշխատում էր, բայց ցանկալի արդյունքը՝ գոլը, չկար: Առաջին կեսում նա կարող էր գոլային փոխանցում կատարել դարպասի առջեւ հսկողությունից դուրս մնացած ընկերոջը, բայց խաղն իր վրա վերցրեց ու տանուլ տվեց պայքարը: Սուր գրոհայինի հարցը դեռեւս բաց է մնում: